Șoferii îl claxonează în trafic. Rectorul UAIC Iași stă pe străzile orașului șapte ore pe zi. De două zile. Mai are 24 de ore. Nu, nu e o glumă. Toader Tudorel stă pe un fotoliu și are mâinile însângerate. Și-a ales postura de putere din House of Cards. În spatele profesorului e Universitatea Alexandru Ioan Cuza. Imaginea uriașă e lipită pe un camion. Deasupra se poate citi „Mi-e rușine cu rectorul Toader”.

Ineditul protest a început marți, 26 martie și s-a încheiat joi 28 martie. Inițiativa aparține Reset, o organizație formată din absolvenți ai UAIC Iași în timpul protestelor din ianuarie 2017. Membru fondator Reset, Daniela Mitrofan spune că a simțit frica ieșenilor atunci când, în urmă cu două luni, tinerii au vrut să pună în practică ineditul protest.

Inițial, tinerii au vrut să închirieze panouri publicitare.

“Noi, inițial, am vrut să închiriem panouri publicitare în Iași, dar am fost refuzați. La început ne-au spus că nu ar vrea să aibă probleme, fiind ceva politic, desi noi suntem un grup civic și nu facem politică. Alte două firme, după ce le-am prezentat imaginile, nu ne-au mai răspuns la telefon și nici la emailuri. Posibil să le fi fost frică. Firmele nu au motivate, dar pur și simplu nu ne-au mai răspuns la telefoane și mesaje”, a povestit Daniela Mitrofan.

Activiștii civici nu înțeleg nici acum teama firmelor de panotaj stradal care închiriază spații publicitare.

Acum, deși campania oficială pentru europarlamentare nu a început, Iașul e plin de mesajele diferiților candidați. A urmat întrebarea „Ce facem în continuare?” Unul dintre colegi a spus: “Haideți să închiriem o mașină și să punem un banner! ”. Și s-au mobilizat! Dar iar au fost probleme cu firmele dispuse să închirieze mașini. „Nu am găsit pe nimeni dispus să ne închirieze, iar un amic ne-a împrumutat mașina”, povestește Daniela Mitrofan.

Citeşte mai mult pe republica.ro